ארז שפריר

קורות חייו

ארז שפריר נולד בפתח תקווה. אביו אליעזר תעשיין ואמו זהבה קוסמטיקאית ובעברה רקדה אצל מיה ארבטובה. מגיל שש התחיל להתאמן בג'ודו אצל יונה מלניק אלוף ישראל לשעבר. בגיל שמונה הוריו התגרשו והוא עבר להתגורר עם אמו ובן זוגה גבריאל בבני ברק. בשנות לימודיו בבית הספר היסודי המשיך בעיסוקיו הספורטיביים, שיחק כרכז בהפועל בני ברק בכדורסל ומאוחר יותר כשעברו להתגורר ברמת חן שיחק כקשר בקבוצת הנערים של מכבי רמת השקמה. במקביל לפעילותו הספורטיבית למד מגיל עשר פסנתר, התקבל כפסנתרן למגמת מוזיקה בתלמה ילין אך בשנתו הראשונה ללימודים, עבר למגמת תיאטרון ושיחק במסגרת תלמה ילין בהצגות: "הלילה השנים עשר", "אופרה בגרוש" ו"אילוף הסוררת" . במשך תקופת לימודיו השתתף בהרבה צילומי פרסומת והוא וחבריו ממגמת התיאטרון אף שיחקו בסרט "נועה בת 17" של יצחק צפל ישורון. בתקופת לימודיו גם הופיע בפסטיבל עכו בהצגה : "מדיאה היהודייה". בכיתה יב' עשה בגרות בתיאטרון, אותה סיים בהצטיינות. 
בתום לימודיו התקבל ארז שפריר לתיאטרון צה"ל אליו התגייס ביחד עם דרור קרן באוגוסט 1982. במסגרת שירותו הצבאי בתיאטרון צה"ל עבד עם במאי התיאטרון עמרי ניצן, אילן רונן, הלל מיטלפונקט ואיציק ויינגרטן. שיחק בין היתר בהצגה "מחלקה 3 כתה 1", פרי עטו של דליק ווליניץ ובבימויו של איציק ויינגרטן, שהוצגה בזמנו בתיאטרון נווה צדק, בתפקיד דני. המחזה מספר על כיתת חיילים הפושטת על מחנה פליטים. ההפקה התבררה כשמאלנית מדי עבור הצבא ואחרי שלוש הצגות התקבלה הוראה מקצין חינוך ראשי, תת-אלוף יוסף אלדר, שמותר להציג את ההצגה רק בפני מפקדים ורק אחרי הדרכה מתאימה. במקביל לשירותו הצבאי למד שלוש שנים בלט קלאסי ומודרני בסטודיו למחול של להקת בת דור ובבית הספר למחול של ביכורי העיתים.
עם שחרורו מצה"ל לקח ויינגרטן את שפריר ואת קרן לתיאטרון חיפה, בו הוחתם לעונה, שם שיחק בהצגה "שוליים קשים" של נייג'ל ויליאמס, שעסקה בנערים משכונת מצוקה בבריקסטון, אנגליה, שאחרי שכל המורים שנשלחו לכיתתם ברחו, הם נשארים ללא מורה ומחליטים שכל אחד מהתלמידים ילמד את חבריו שיעור, מה שמוביל לאלימות והם פורקים את זעמם לצלילי מוזיקת פאנק (Punk), לצידו שיחקו בהצגה רפי אדיר, שלום שמואלוב, דור צויגנבוים, דני רוט, דרור קרן וגדעון שירין. בחיפה המשיך והופיע ב"מקבת'", "גטו" (החליף את שלום שמואלוב בתפקיד שטארק ונסע עם התיאטרון חיפה לסבוב הופעות בארצות הברית) וב"פלסטינית" וכעבור שנת משחק בתיאטרון חיפה הלך ארז שפריר ללמוד בסטודיו למשחק ניסן נתיב. הוא למד בשלוחת תל אביב של הסטודיו בשנים 1989-1986 והוא בוגר מחזור כ"ד. בכיתתו למדו בין השאר רוני פינקוביץ', דודו בן זאב, אביחי זיו, אביגיל אריאלי, רותי גולדברג-רוזן ואורן נאמן. בשנה השלישית ללימודיו בסטודיו השתתף בהצגה "סטניסלבסקי, סטניסלבסקי, סטניסלבסקי" בתור בן דמותו של ניסן נתיב, מנהל הסטודיו למשחק הקרוי על-שמו. את המחזה כתב וביים מיכאל גורביץ' בהפקה האחרונה שלו במסגרת הסטודיו למשחק השתתף ב"עושים ניסים" שביים ישראל גוריון, שם גילם תפקידי רוצחים המופיעים במחזותיו של ניסים אלוני.
בתום לימודיו יצר ארז שפריר ביחד עם רוני פינקוביץ', שלמד איתו בתלמה ילין ובניסן נתיב את "פרודו", הצגה שהועלתה ב"תיאטרון הבטון" באזור התעשייה ברמת גן, ההצגה הצליחה אמנותית, אבל נכשלה מסחרית. היא שוחקה כולה בשפת הג'יבריש ושיחקו בה רחל שור, סיגל פרחי, רותי שמואלוב, נועה גולדברג, אבשלום לוי, יוחנן הרסון, וערן בן-זאב. ההצגה מספרת על ארוחת ערב של אנשי צמרת שההזיות והתשוקות מציפות אותם והחיים הפנימיים מתערבלים בחיים המעשיים והופכים אותם על פיהם. 
במקביל לתקופה בה שיחק ב"פרודו" נכנס לקאמרי כשחקן מחליף ב"גם הוא באצילים" והחל להשתתף בפרויקט הצעירים של ניסן נתיב והקאמרי, שם גילם את הברון טוזנבאך ב"שלוש אחיות" של צ'כוב בבימויו של אהרון אלמוג. אחר כך שיחק את החתן המיועד "דיאפוארוס" בהצגה "החולה המדומה" של מולייר בבימויו של מיכאל גורביץ' . כשפרצה מלחמת המפרץ הושבתו התיאטראות ולאחר שחודשה פעילותם עבר שפריר לתיאטרון הבימה שם שיחק את הופס ב"הופס והופלה" מאת חנוך לוין בבימויו של אורי פסטר. הופס הוא גבר שמוכן להשפיל ולבזות עצמו בשביל לקבל תשומת לב, ומנוצל בידי אהובתו הופלה (רמה מסינגר), למצב זה הגיע בגלל החינוך לו זכה מידי אמו השתלטנית ניימה (ליאורה ריבלין). בהצגה שיחקו גם רוזינה קמבוס, סנדרה שונוולד, יגאל נאור ושמואל אייזר. אחר כך חזר לקאמרי לפרויקט הצעירים ושיחק את "טרזיאס" ב"אנטיגונה" של סופוקלס, בבימויו של מיכאל גורביץ'. במהלך החזרות להצגה זאת נפטרה אימו זהבה. במסגרת קבוצת הצעירים גם השתתף במופע הבידור "מעופפי רשפון 2" שהועלה בפסטיבל עכו. אחר כך עבר לתיאטרון באר שבע שם שיחק בהצגה "מעקב באפילה" שכתב וביים רוני פינקוביץ' שפריר גילם את נרדי, בלש רדוף ומתוסבך המנסה לפתור תעלומת רצח. 
ארז שפריר שב לקאמרי ב-1995 ושיחק את "למל'ה פוט" בהצגה "בויטרה הגזלן" שכתב וביים הלל מיטלפונקט במהלך החזרות הוא הכיר את רותי גפן, מנהלת ההצגה, הם התאהבו ועברו לגור ביחד ובשנת 1996 נולדה בתם אביגיל. בין השנים 1995 – 2002 שיחק בתיאטרון הקאמרי את המוודה ב"פעורי פה" מאת חנוך לוין, בבימויו של רוברט סטורואה, תפקיד עליו זכה בפרס רוזנבלום מטעם עיריית תל אביב-יפו, את "פינגר" בהצגה "תיקון חצות" בבימויו של רמי דנון, "סר אנדרו אגצ'יק" ב"הלילה השנים עשר" בבימויו של מיכאל גורביץ', בהצגה "רצח" מאת חנוך לוין ובבימויו של עמרי ניצן, את צ'יטה ב"פטרה", מאת יהונתן גפן ובבימויו של אלדד זיו, את שאול ב"אטום", מאת מתי גולן ובבימויו של עודד קוטלר, ובהצגה "לכל השדים והרוחות" מאת מייקל אלפרדס על פי יצחק בשביס זינגר בבימויו של מייקל אלפרדס. 
בסוף שנות ה-90 ותחילת שנות ה-2000 גם עיצב תנועה, ביים ושיחק בהצגות ילדים. 
בשנת 1999 במסגרת הפסטיבל הבינלאומי להצגות ילדים בחיפה זכה בפרס 
הבמאי המצטיין על בימוי ההצגה "בארץ תיק תק" מחזה מאת שהם סמיט.
בין הצגות הילדים הבולטות בהן שיחק נמנות "הרקדן" מאת יענקל'ה יעקובסון בבימויה של דניאלה מיכאלי, "אוצר המילים" מאת אורן נאמן בבימויו של חנוך רעים ולצידו של טוביה צפיר בהצגה "מסיבה ביער" שכתב וביים אחיו עופר שפריר. 
במסגרת פסטיבל הצגות הילדים בחיפה שיחק ועיצב תנועה להצגה "מופ ומוריס" שכתב וביים יענקל'ה יעקובסון וזכה בפרס השחקן בשיתוף עם אוהד שחר.
בשנת 2003 זכה בפרס התיאטרון הישראלי על עיצוב התנועה למחזמר "עוץ לי גוץ לי" בתיאטרון הקאמרי. 
במקביל שיחק את המלצר הסיני ב "טובים השניים" מאת ריי קוני בבימויו של לזלי לוטון. בסוף שנת 2003 ותחילת שנת 2004 עבר שני ניתוחים להשתלת כליה, האחרון צלח.
במשך התקופה בה החלים המשיך לשחק בהצגות ילדים ולהצטלם לקלטות "מסיבה ביער", "סיפורה של מדינה", "סיפורי התנ"ך", "סיפורים כיד המלך", ו"הפיציקט של רינת". 
עיצב תנועה להצגת הילדים "האבטיח" שכתב וביים יענק'לה יעקובסון והשתתף בתפקידי אורח בסדרות הטלוויזיה "חדר מלחמה", "ראש גדול" ו"החיים זה לא הכול". 
החל משנת 2006 ועד היום (2014) ארז שפריר הוא חלק מלהקת השחקנים של תיאטרון החאן. במסגרתו שיחק בהצגות "הקיץ" מאת רומן ויינגרטן, בבימויו של אודי בן משה (בתפקיד "חצי דובדבן"). "המצליחים" מאת דניאל לפין ומיכאל גורביץ', בבימויו של גורביץ', (בתפקיד שמולקי). "נישואים" מאת גוגול, בבימויו של אודי בן משה (בתפקיד פודקולסין) "בידרמן והמציתים" מאת מקס פריש, בבימויו של אודי בן משה (בתפקיד וילי אייזנרינג), "אהובת הדרקון" מאת מיכאל גורביץ' ובבימויו (בתפקיד מר ויצמן), "משחיז הסכינים הסיני" מאת דני הורוביץ בבימויה של מור פרנק (בתפקיד אחיש), "הקסם הגדול", מאת אדוארדו דה פיליפו, בבימויו של אודי בן משה (בתפקיד אוטו מרוולייה), "הקץ של העץ" מאת יענקל'ה יעקובסון ובבימויו, (בשיתוף עם ה"מדיטק") "תעלולי סקפן" מאת מולייר, בבימויו של אודי בן משה (בתפקיד סילבסטר), ב"גן הדובדבנים" מאת אנטון צ'כוב, בבימויו של מיכאל גורביץ' (בתפקיד גאייב), "הלילה השנים עשר" מאת ויליאם שייקספיר בבימויו של אודי בן משה (בתפקיד סר טובי בלץ'), בהצגה "חוקר פרטי", מאת מיכאל גורביץ' ובבימויו (בתפקיד האבא), בהצגה "משחק של אהבה ומזל" מאת פייר דה מאריבו בבימויה של ג'יטה מונטה (בתפקיד אדון אורגון), ובהצגה "הצוענים של יפו" מאת ניסים אלוני, בבימויו של יוסי פולק (בתפקיד סקרסלה).
במקביל לעבודתו בחאן עיצב תנועה להצגה : "הרטיטי את לבי" בתיאטרון הקאמרי.
השתתף בסדרת הטלוויזיה "מגדלים באוויר" ובסרט "אוסטרליה שלי".
וביים את הצגות הנוער : "תתחילי לחייך" ו"קוביות של שוקולד" מאת נאוה מקמל עתיר.
בשנת 2010 זכה בפרס התיאטרון הישראלי על הופעת שחקן בתפקיד משנה בהצגה "הלילה השנים עשר".
ב-2014 ביים בתיאטרון החאן את הקומדיה "הדלת ממול" מאת פאבריס רוז'ה-לאקאן.